
12/1998. (IX. 15.) OVB állásfoglalás
a szavazatszámláló bizottságok tagjainak megbízatásáról
Az Országos Választási Bizottság a választási eljárásról szóló 1997. évi C. törvény (a továbbiakban: Ve.) 34. §-a (2) bekezdésének a) pontjában írt hatáskörében eljárva a szavazatszámláló bizottságok választott tagjainak megbízatásával kapcsolatban az alábbi

állásfoglalást
adja ki:

A Ve. 22. § (1) bekezdése rendelkezik arról, hogy a választási bizottságnak csak a választókerületben lakcímmel rendelkező választópolgár lehet a tagja. A választókerületek meghatározását a helyi önkormányzati képviselők és polgármesterek választása során a Ve. 101. §-a tartalmazza.

A Ve. 22. § (1) bekezdésében foglalt rendelkezéstől eltérni nem lehet. Ha a szavazatszámláló bizottság választott tagjai a Ve. 101. §-ban felsorolt választókerületek vonatkozásában nem felelnek meg a Ve. 22. § (1) bekezdésében írt törvényi feltételeknek, megbízatásuk a Ve. 26. § (4) bekezdés a) pontja értelmében a törvény erejénél fogva megszűnik.

A megbízatás megszűnésének esetére a Ve. 27. §-a rendelkezik a megüresedett szavazatszámláló bizottsági helyek betöltéséről. Amennyiben a megüresedett szavazatszámláló bizottsági helyeket a területi választási bizottság megbízás útján tölti be, a törvény nem kívánja meg a Ve. 22. § (1) bekezdésében a lakcímre vonatkozóan írt követelmény teljesülését.

